गंदी बात लिखकर लेटर भेजते, अब BHU की प्रोफेसर, दिन में कंडोम का विज्ञापन बंद कराया
प्रतिमा गोंड, महिला महाविद्यालय काशी हिंदू विश्वविद्यालय में असिस्टेंट प्रोफेसर हैं। महिलाओं के नाम के आगे कुमारी या श्रीमती लिखने के चलने को उन्होंने बंद करवाया।
मैं प्रतिमा गोंड, महिला महाविद्यालय काशी हिंदू विश्वविद्यालय में असिस्टेंट प्रोफेसर हूं। इस मुकाम तक पहुंचने के लिए काफी संघर्ष किया है। स्कूल के दिनों में कभी मुझे अगवा करने की कोशिश की गई थी। तब ऐसा लगा था कि आगे पढ़ नहीं पाऊंगी। लेकिन इन बाधाओं को मैंने पार किया। यूनिवर्सिटी में नौकरी करने के दौरान यह मुद्दा उठाया कि महिलाओं के नाम के आगे कुमारी या श्रीमती लिखकर उनकी वैवाहिक स्थिति क्यों जानी जाती है। अलग-अलग डिपार्टमेंट के नेमप्लेट पर एचओडी के नाम के आगे मिसेज क्यों लिखा जाता है।
मेरी इस पहल का असर हुआ और बनारस हिंदू विश्वविद्यालय देश का पहला ऐसा संस्थान बना जहां महिलाओं के नाम के आगे कुमारी या श्रीमती लगाना बंद हुआ।
यह संघर्ष कैसे शुरू हुआ, अभियान का उद्देश्य क्या है और समाज ने इस पर किस तरह रिएक्ट किया, ये सब जानने के लिए दैनिक भास्कर के ये मैं हूं में आज मेरी कहानी जानिए। 
मेरे अपने ही विश्वविद्यालय में एक कार्यक्रम के लिए लेटर आया, जिसमें मेरे नाम के आगे डॉक्टर श्रीमती प्रतिमा गोंड लिखा था। इसके पहले भी मैंने प्रिंसिपल के नाम के आगे श्रीमती लगा देखा था। लेकिन इस विषय ने तब मुझे स्ट्राइक किया जब मेरे नाम के आगे श्रीमती लिखा गया। मुझे लगा कि इसकी जरूरत क्या है। मैं समाजशास्त्र पढ़ाती हूं। जेंडर इश्यूज पर मेरी विशेषज्ञता है। मुझे तब इस बात ने बहुत कचोटा।
मैंने कुलपति को मेल किया और अनुरोध किया कि यूनिवर्सिटी के सभी डिपार्टमेंट से ऐसी प्रैक्टिस बंद करनी चाहिए। इस पर विश्वविद्यालय में कई डिपार्टमेंट में श्रीमती लगाने का चलन बंद कर दिया गया। नेमप्लेट और वरीयता सूची से यह हटा दिया गया। लेकिन कई विभागों जैसे एग्जामिनेशन कंट्रोलर, फीस की रसीद, बच्चों को भेजे जाने वाले कॉल लेटर में आदि में अभी भी कु्मारी या श्रीमती लिखा जा रहा है। इसके लिए आज भी लड़ाई जारी है।
महिलाओं की पहचान की लड़ाई लड़ने वालीं प्रतिमा की कहानी में आगे बढ़ने से पहले एक पोल के जरिए आपकी राय ले लेते हैं-
सुप्रीम कोर्ट में भेजा है PIL
मेरा मानना है कि देश के हर संस्थान में मैरिटल स्टेटस लिखना बंद करना चाहिए। इसलिए मैंने जनवरी में ही सुप्रीम कोर्ट में एक याचिका दाखिल की है। इस पर अभी सुनवाई होनी है।
श्रीमती लिखने के लिए किया जाता है मजबूर 
कई बार हम मजबूर होते हैं। अलग-अलग फॉर्म में कॉलम दिया जाता है जहां आपको कु्मारी या श्रीमती चुनना होता है। संविधान का आर्टिकल 14 कहता है इक्वेलिटी बिफोर लॉ। इसी तरह आर्टिकल 21 प्राइवेसी की बात करता है। लेकिन नाम के आगे श्रीमती लगाने से हमारी प्राइवेसी सुरक्षित नहीं रहती। हमारे नाम के पहले आइडेंटिटी की जरूरत क्या है।
अगर ऐसा है तो मैरिटल स्टैटस का कॉलम बना देना चाहिए। मेरे हिसाब से वर्किंग वुमन हो या गृहिणी हर औरत के लिए यह पहचान की लड़ाई है। मुझे यह कहने में कोई संकोच नहीं कि हमारी वैवाहिक पहचान को स्थापित करने के लिए स्त्री की पहचान को समाप्त कर दिया जाता है नाम में कु्मारी, श्रीमती लगाकर या सरनेम लगाकर।
आगरा यूनिवर्सिटी ने भी इसकी शुरुआत की 
काशी हिंदू विश्वविद्यालय के बाद आगरा यूनिवर्सिटी ने भी इसकी शुरुआत की है। वहां भी अलग-अलग डिपार्टमेंट में नेमप्लेट, वरीयता सूची से श्रीमती शब्द लिखने का चलन खत्म किया गया है।
कई बार साथियों ने मजाक बनाया 
जब मैंने कैंपेन के तौर पर इसे शुरू किया तो साथ के ही शिक्षक और कर्मी कहते कि दुनिया में कई ऐसी समस्याएं हैं और आप इन सब चीजों में फंसी हैं। कई बार मेरा मजाक बनाया गया। तब मैंने बताया कि ये चीजें ही महिलाओं के लिए बैरकेडिंग बन जाती हैं।
लड़कियों की पहचान का है संकट 
घर में जो बेटी होती है वो शादी के पहले थोड़ा फ्री होती है लेकिन शादी के बाद उस पर कई तरह के बंधन लग जाते हैं। ससुराल में लोगों की अपेक्षाएं बढ़ जाती हैं और ये कभी खत्म नहीं होतीं। हम महिलाओं के फिजिकल और इमोशनल वॉयलेंस की बात करते हैं लेकिन माइक्रो लेवल पर बात नहीं होती।
शादी के बाद लड़की का नाम खत्म हो जाना, उसका सरनेम बदल जाना, लड़कियों की पहचान का संकट है। जब तक कहा जाएगा कि लड़कियां पराया धन होती हैं तब तक यह समाज उसकी पहचान के संकट को बरकरार रखेगा। जब एक बार औरत की पहचान को महत्व मिलने लगेगा तो ये समस्याएं खत्म हो जाएंगी। स्ट्रक्चरल वॉयलेंस तभी खत्म कर सकते हैं जब माइक्रो लेवल पर काम किया जाए।
कई अश्लील विज्ञापन बंद करवाए 
2015 में मैंने न्यूडिटी के ऊपर कैंपेन चलाना शुरू किया। फिल्मों, वेब सीरीज, टीवी पर आने वाले विज्ञापनों में कई ऐसे होते हैं जिन्हें आप फैमिली के साथ नहीं देख सकते। शहर में लगे पोस्टर्स भी महिलाओं को सेक्स ऑब्जेक्ट के रूप में दिखाते हैं। मैंने 5000 से अधिक छात्रों और शिक्षकों के हस्ताक्षर लेकर पीएमओ, राष्ट्रपति, महिला आयोग, ह्मूमन राइट्स सहित कई मंत्रालयों को भेजा।
मैंने बताया कि ये तस्वीरें और वीडियो बच्चों के दिमाग पर किस तरह गलत असर डालती हैं। तब सूचना मंत्रालय से मुझे लेटर मिला। महिला आयोग ने भी एक्शन लिया।
इसका असर था कि कई विज्ञापन बंद किए गए। मेरे कैंपेन का ही असर था कि कंडोम का प्रचार रात 10 बजे के बाद दिखाने का निर्णय किया गया। शहरों में कई ऐसे पोस्टरों को हटाया गया।
गांव में कई तरह की प्रताड़ना झेली 
मैं आदिवासी समुदाय से आती हूं। पिता वेटरनरी डॉक्टर थे। आठवीं तक आजमगढ़ में पढ़ाई के बाद गाजीपुर आ गई। यहां एक कॉन्वेंट स्कूल में दाखिला हुआ। तब गांव में यही चर्चा होती कि गोंड होकर भी साइकिल से स्कूल जाती है। जब मैट्रिक फर्स्ट क्लास से पास हुई तो और भी ताने सहने पड़े।
लड़कों ने अगवा करने की कोशिश की 
जब इंटर में गई तो लड़के काफी परेशान करने लगे। एक लड़का मुझसे शादी की बात करता। कॉलेज जाती तो हाथ में सिंदूर लेकर आ जाता। मैं ब्राइट स्टूडेंट थी तो उन पर कभी ध्यान नहीं दिया। लेकिन लड़के स्कूल के लेटर बॉक्स में गंदी बातों से भरे पत्र भेजते। मेरा स्कूल में पढ़ना मुश्किल हो गया। कुछ समय के लिए मैं आजमगढ़ आई। जब परीक्षा देने के लिए गाजीपुर गई तो मुझे अगवा करने की कोशिश हुई। मैं किसी तरह बच पाई। तब मुझे यही लगता कि काश! हम बदसूरत होते। काश! हमें कोई देखता नहीं। इस घटना से मैं सदमे में रही। मेरे मन में सुसाइड के भी विचार आए। मुझे सपने में भी यही लगता कि कोई मुझे उठाने आ रहा है। कई डॉक्टरों से इलाज के बाद मैं नॉर्मल हो पाई।
स्टेशन मास्टर को मिली इंटर पढ़ी लड़की 
इंटर के बाद मेरी शादी स्टेशन मास्टर लड़के से हो गई। तब लोग यही कहते है कि स्टेशन मास्टर को मात्र इंटर पढ़ी लड़की मिली है। लेकिन शादी के बाद पति का सपोर्ट मिला और मैंने बीए और एमए किया। 2008 में पीएचडी की। फिर एक इंटर कॉलेज में सिलेक्शन हो गया। 7 मार्च 2011 को बीएचयू जॉइन किया।
2014 से मैंने महिलाओं की पहचान का मुद्दा उठाया है और आज भी इस पर कैंपेन चला रही हूं। मेरे स्टूटेंड्स इसका काफी समर्थन करते हैं।
मेडिकल कॉलेज को शरीर किया है दान 
2014 में मैंने आई डोनेट किया था। 22 फरवरी 2023 को शरीर दान किया है। ऑर्गन डोनेशन प्रोसेस में है जिसके अंतर्गत मेरे एक्सीडेंट अथवा कोमा में जाने पर हार्ट, किडनी जैसे अंग मेडिकल रिसर्च के लिए निकाले जाएंगे।